བོད་ཀྱི་དེང་རབས་རྩོམ་རིག་ནི་དུས་དང་གནས་བཅས་ལོ་རྒྱུས་ཀྱི་གཞུང་ཐིག་སྟེང་གི་དེང་རབས་ཅན་གྱི་མཚན་བརྗོད་ཙམ་ཞིག་མ་ཡིན་པར།དེ་ནི་སྤྱི་ཚོགས་ཀྱི་ཆབ་སྲིད་ལམ་ལུགས་ཀྱི་གསར་བརྗེ་དང་།ལོ་རྒྱུས་རིག་གནས་ཀྱི་ནང་དོན་དང་འདུ་ཤེས་འཛིན་སྟངས་ཀྱི་ཁྱབ་ཁོངས་ཡོངས་ལ་འཕོ་འགྱུར་ཆེན་པོ་བྱུང་བས།མི་རྣམས་རྩོམ་པ་པོ་དང་།ཀློག་མཁན་གྱི་བདག་གཞི་ཀྱི་བསམ་བློའི་འཛིན་སྟངས་དེང་རབས་ཀྱི་རང་བཞིན་དུ་འགྱུར་བའི་ལོ་རྒྱུས་རྒྱུད་རིམ་གྱི་དོན་དངོས་བྲིས་པ་ཞིག་ཡིན།སྐུ་ཞབས་ཏུའུ་ཧྲུའུ་ཡུན་གྱིས་རྩོམ་རིག་གི་བདག་གཞི་སྨྲ་བའི་ཚད་འདས་དང་བཀག་རྒྱ་ཞེས་པར།ང་ཚོར་མཚོན་ན།དེང་རབས་ཀྱི་བདག་གཞིའི་རང་བཞིན་ནི་སྤྱི་ཚོགས་རིང་ལུགས་ཀྱི་བསམ་བློའི་ནང་དོན་དང་ལྡན་ཞིང་།དེ་མིན་ལོ་ངོ་བརྒྱ་ཕྲག་དུ་མའི་རིང་ནུབ་ཕྱགོས་སུ་དར་ཞིང་གྲུབ་པའི་ཚོང་རའི་དཔལ་འབྱོར་གྱི་ཆ་རྐྱེན་འོག་གི་འགྲན་རྩོད་ཀྱི་རང་བཞནི་དང་།འདེམ་དབང་རང་བཞིན་བཅས་ཀྱི་སྤྱོད་པའི་གཞི་ཆགས་པ་ནི།གཅིག་ནས་འཛམ་གླིང་ཡོངས་ལ་ཁ་ཕྱོགས་པའི་བློ་རྒྱ་ལྡན་ཞིང་།གཅིག་ནས་ཀྲུང་ཧྭ་མི་རིགས་ཀྱི་ཕུལ་བྱུང་རིག་གནས་ཀྱི་རྨང་གཞིར་རྐང་ཚུགས་པའི་གཞི་ནས།མི་སྒེར་གྱི་རང་མོས་དང་བདག་དབང་ལ་གང་ལེགས་ཀྱིས་བརྩི་བཀུར་བྱེད་པ་དང་།ཆབས་ཅིག་སྤྱི་ཚོགས་ཀྱི་འགན་ཁུར་དང་འོས་འགན་སོགས་ནན་དུ་བརྗོད་པ་ལ་སོགས།དེ་འདྲའི་བདག་གཞིའི་རང་བཞིན་མིག་སྔར་ང་ཚོའི་རྒྱལ་ནང་དུ་གྲུབ་བཞིན་པ་དང་འཕེལ་བཞིན་ཡོད་པ་ཞིག་ཡིན།ཞེས་གསུངས་པ་ནང་བཞིན།བོད་ཀྱི་དེང་རབས་རྩོམ་རིག་གི་བདག་གཞི་རང་བཞིན་ཡང་དེ་བཞིན་དུ་ད་ལྟ་འགྲུབ་པ་དང་འཕེལ་བཞིན་ཡོད་པ།དེ་ལས་མཐོང་རྒྱ་ཆེ་ཞིང་བློ་ཁོག་ཡངས་པའི་འཛམ་གླིང་གི་འདུ་ཤེས་ལྡན་ཞིང་མི་རིགས་རང་གི་ཕུལ་དུ་བྱུང་བའི་སྲོལ་རྒྱུན་རིག་གནས་མ་ཉམས་སོར་འཇོག་དང་ཉམས་པ་སླར་གསོའི་རྨང་གཞི་བརྟན་པ་དང་།སྤྱི་ཚོགས་ཀྱི་ལས་འགན་དང་འོས་འགན་ལྷུར་ལེན་བྱེད་པའི་རྒྱ་ཆེའི་རྩོམ་པ་པོ་དང་ཀློག་ཁམས་གྱི་བདག་གཞི་གཉིས་གཙོ་བྱས་པའི་བོད་ཀྱི་དེང་རབས་མི་ཆོས་བསམ་བློའི་གྲུབ་ཚུལ་དང་འཕེལ་རྒྱས་ཀྱི་ལོ་རྒྱུས་གནས་ཚུལ་དེང་རབས་རྩོམ་རིག་གིས་མངོན་པར་མཚོན་བཞིན་ཡོད།དེ་དང་ཆབས་ཅིག་བོད་ཀྱི་དེང་རབས་རྩོམ་རིག་གིས་ནུས་ཕྱོགས་ཀྱི་དེང་རབས་ཚན་རིག་ལག་རྩལ་དང་མི་ཆོས་བསམ་བློ་དང་།མཛེས་རྟོག་གི་ལྟ་བ་དང་ལེན་བྱེད་པའི་ལོ་རྒྱུས་ཁྲོད་ཐུག་པའི་འགལ་འདུ་སྣ་ཚོགས་དང་།ཅི་བྱ་གཏོལ་མེད་ངང་ཡང་བསྐྱར་བསམ་གཞིགས་དང་ཡིད་དཔྱོད་བྱས་ནས།མུ་མཐུད་དུ་མདུན་ལམ་ལ་འཚོལ་ཞིབ་བྱས་ཏེ་རིག་གནས་གསར་པ་ནང་འདྲེན་དང་ཁྱབ་སྤེལ་དུ་གཏོང་བ་དང་རྩོམ་རིག་དེང་རབས་རང་བཞིན་དུ་མངོན་འགྱུར་བྱེད་པར་འབད་བརྩོན་བྱེད་བཞིན་པའོ།།